Enamus Eesti inimesi teavad ilmselt mänge  Rummy ja Uno. Vot Run Wild on edasijõudnutele, kuna see on mõlema mängu ristsugutis.    Igale mängijale jagatakse pakk kaarte, millest kätte võetakse vaid väike osa ning siis hakatakse neid lauale laduma, üritades moodustada sama värvi järjestatud või siis sama väärtusega kaartidest gruppe. Mingit käigujärjekorda ei ole. Kes saab kõige kiiremini oma käes olevatest kaartidest lahti, see on ka võitnud. Kui käes aga ühtegi sobivat  kombinatsiooni pole, siis võib selle laualt või oma kaardipakist võtta.    Esimene kord mängides pidin naerust lämbuma, kui mängu suhtes skeptilised Andreas ja Martin käesolevaid kaarte jõllitasid ning üritasid aru saada, mis üldse toimub. Kuna mängu võidab mängija, kellel on peale neljandat vooru kõige vähem punkte, siis pärast esimest vooru 90 punktiga "juhtiv" Andreas kirus kiiruse peale üles ehitatud mänge. Muidugi tuli pärast teist vooru välja ka asjaolu, et olime pisut valesti mänginud - ehk  siis teinud mängu endale raskemaks kui ta tegelikult on. Nii et kui juba õigete reeglite järgi edasi mängisime, ei tulnud kellelgi enam üle 30 punkti kätte. Tuleb ikka reeglitesse korralikult süveneda.    Mäng on täitsa kvaliteetne, kaardid korralikud ning reeglid lihtsad (kui nendega korralikult tutvuda). Kuna mängukarp on väike ja metallist, siis on seda mugavam reisile kaasa võtta kui mingit muud mängu, mille puhul peab kartma laiaks vajutamist, murdumist, kotti mahutamist ja kõike muud kohutavat.  Ainus nurinat tekitav asjaolu on see, et mängijaid mahub laua äärde kõigest 4, kuid samas usun, et seda arvu saab ka veidike suurendada. Lihtsalt igaüks saab siis natuke vähem kaarte kätte kui reeglites ette nähtud.    Üldiselt üsna lõbus mäng, kui mängida õigete inimestega. Ja kuna ma olen olnud pikaajaline Uno ja Rummy austaja, siis pole imestada, et ka see mäng täitsa hästi istus ning võit kätte tuli. Seltskonna soojenduseks sobiv ning ka kiireks ajatäiteks hea kaaslane.    Nii  reklaami mõttes lisan veel juurde, et mäng on lauamangud.ee poes ka täitsa saadaval ning pealegi eestikeelsete reeglitega. Kes kiirustab, saab selle veel soodsa hinnaga kätte.